## Darba aizsardzības labas prakses balvas “Zelta ķivere”

## 2025.gada konkursa nolikums

## Pamatinformācija

## Eiropas Darba drošības un veselības aizsardzības aģentūra (EU-OSHA) sadarbībā ar dalībvalstīm un Eiropas Savienības prezidentūru regulāri organizē Eiropas Labas prakses balvu darba aizsardzības jomā. Lai popularizētu labas prakses piemērus un dalītos idejās, kā vienkārši un efektīvi uzlabot darba apstākļus, papildus Eiropas līmeņa konkursam Latvija rīko nacionālos labas prakses konkursus arī tajos gados, kad Eiropas līmeņa konkursi nenotiek. Tā 2025. gadā Latvijas labas prakses balvas konkursa “Zelta ķivere” laikā tiks meklēti Latvijas uzņēmumu, valsts un pašvaldību iestāžu labas prakses piemēri, kas parāda, kā īstenot kvalitatīvas apmācības darba aizsardzības jomā.

## Mērķi un uzdevumi

Drošu un veselībai nekaitīgu darbavietu labas prakses balvu konkursa “Zelta ķivere” mērķi ir:

* identificēt labās prakses piemērus, kas parāda, kādus pasākumus darba devēji var veikt, lai sniegtu darbiniekiem kvalitatīvas zināšanas darba aizsardzības jomā, pietuvinot tās reālām dzīves situācijām;
* noskaidrot Latvijā izmantotās mācību metodes, kas aktīvi iesaista darbiniekus apmācību procesā;
* popularizēt kvalitatīvu teorētisko un praktisko apmācību un zināšanu ieguvi pār formālu apmācību/instruktāžu reģistrēšanu, panākot ka apmācības/instruktāžas nav formālas (piemēram, tikai digitāla platforma ar testu vai drukāta instrukciju mape bez praktiskas apmācības);
* dalīties ar praktiskiem padomiem, lai citi uzņēmumi var smelties idejas un pārņemt labo praksi ievadapmācību, instruktāžu un tematisko apmācību organizēšanā;
* atbalstīt un popularizēt preventīvu kultūru darba aizsardzības un darba organizācijas jomā, parādīt preventīvas kultūras priekšrocības un pozitīvo ietekmi uz darbinieku veselību, drošību un labklājību.

Labas prakses balvas konkursa mērķis 2025. gadā ir

*uzskatāmi parādīt veidu, kā darba devējam digitalizācijas un informācijas pārbagātības apstākļos īstenot kvalitatīvas, efektīvas un darbiniekus iesaistošas apmācības darba aizsardzības jomā.*

## Organizācija

Žūrijā būs Valsts darba inspekcijas, LR Labklājības ministrijas, Rīgas Stradiņa universitātes aģentūras “Darba drošības un vides veselības institūta”, Latvijas Brīvo arodbiedrību savienības un Latvijas Darba devēju konfederācijas pārstāvji.

Primāri konkurss tiek organizēts 2 kategorijās:

* mazie uzņēmumi – ar darbinieki skaitu līdz 100;
* lielie uzņēmumi – ar darbinieku skaitu virs 100.

Ja kādā no kategorijām pieteikumu skaits ir mazāks par 2, žūrija patur tiesības galveno balvu šajā kategorijā nepasniegt. Tāpat žūrija patur sev tiesības pasniegt speciālbalvas.

## Iesniegšana

* Aizpildīta veidlapa, kā arī papildu informācija jāiesniedz elektroniski līdz **2025. gada 3. septembrim** (ieskaitot), plkst.24:00, sūtot uz e-pasta adresi – [Linda.Matisane@vdi.gov.lv](mailto:Linda.Matisane@vdi.gov.lv). Pieteikumi, kas tiks iesūtīti pēc norādītā termiņa, netiks izskatīti.
* Lūdzam norādīt „Labas prakses balvas pieteikums – UZŅĒMUMA NOSAUKUMS” (norādot sava uzņēmuma, valsts un pašvaldības iestādes nosaukumu). Iesniedzējs vienas darba dienas laikā saņems apstiprinājuma e-pastu, kas apliecinās, ka Jūsu pieteikums ir saņemts. Visi materiāli, kas tiek iesniegti konkursā, var tikt ievietoti mājas lapā ([www.stradavesels.lv](http://www.stradavesels.lv)) kā labās prakses piemērs.
* Iesniedzot pieteikumu, uzņēmums apņemas prezentēt labas prakses piemēru nacionālajā konferencē (2025. gada 7. novembrī).
* Iesniedzot pieteikumu, uzņēmums apņemas pēc žūrijas komisijas lūguma piedalīties ne vairāk kā 2 semināros visā Latvijas teritorijā vai tiešsaistē 2025. un 2026. gadā, daloties pieredzē par pieteikumā aprakstītajiem pasākumiem.
* Iesniedzot pieteikumu, uzņēmums apņemas pēc žūrijas komisijas lūguma organizēt savā uzņēmumā pieredzes apmaiņas ekskursiju 15-20 darba aizsardzības speciālistiem laika periodā no 2025. gada 20. septembra līdz 2026. gada 15. novembrim, lai dalītos pieredzē par pieteikumā aprakstītajiem pasākumiem.

Katrs labās prakses piemērs jāapraksta veidlapā, kas atrodama šī nolikuma beigās:

* apkopojums latviešu valodā ir jānosūta elektroniskā formātā kā *Microsoft Word* dokuments;
* apkopojums nedrīkst būt garāks par 9000 rakstzīmēm jeb aptuveni 5 lappusēm;
* apkopojuma tekstam jābūt skaidram un vienkāršam, lai tas būtu saprotams ikvienam, kurš vēlētos ieviest piemēru savā darbavietā;
* apkopojuma veidlapā drīkst būt tikai teksts, bet ne fotogrāfijas, diagrammas utt. – šo informāciju pievieno kā pielikumu pieteikuma veidlapām (arī nepieciešams iesniegt elektroniski);
* apkopojums nedrīkst iekļaut kāda produkta vai pakalpojuma reklāmu (piemēram, digitālas sistēmas apmācību organizēšanai, īstenošanai, reģistrēšanai) – šādi piemēri netiks izskatīti.

Papildu dokumentācijā, piemēram, varētu būt:

* + prezentācijas, rokasgrāmatas vai citi dokumenti, kas ir daļa no piemēra;
  + fotogrāfijas, ilustrācijas, grafiki, diagrammas, video utt., kas palīdz aprakstīt piemēru (piem., noderīgs ir praktisko apmācību vietas, norises vai izmantoto materiālu un aprīkojuma fotoattēls);
  + atcerieties, ka pirms fotogrāfiju, ilustrāciju (attēlu, zīmējumu, diagrammu utt.) un video iesniegšanas ir jāsaņem autortiesību īpašnieku atļauja.

Ja pielikumu apjoms pārsniedz 10 MB, lūdzam tos nosūtīt ar kādu elektronisko failu pārsūtīšanas rīku (piemēram, failiem.lv) , e-pasta vēstulē atsūtot piekļuves saiti un informāciju, kā piekļūt failiem, ja piekļuve ir aizsargāta.

Uzņēmums var iesniegt vienu pieteikumu, kurā apkopot veiktos pasākumus, bet var iesniegt arī vairākus (neierobežotu skaitu) – par katru pasākumu vai apmācību veidu savu piemēru, tomēr pieredze liecina, ka labākus rezultātus sasniedz tie uzņēmumi, kas iesniedz vienu – visaptverošu piemēru.

## Vērtēšanas kritēriji

Pieteikumiem ir skaidri jāparāda, kā darbavietā ir ieviesti pasākumi, kuru mērķis ir bijis īstenot kvalitatīvas apmācības darba aizsardzības jomā. Var pieteikt jebkādus reālās dzīves piemērus par pasākumiem, kas veikti uzņēmumā. Tomēr, ja uzņēmumā vienīgais īstenotais preventīvais pasākums būs saistīts ar digitālas apmācību īstenošanas un reģistrēšanas sistēmas ieviešanu, tad šādus piemērus žūrijas komisija nevērtēs, jo šī konkursa mērķis ir popularizēt kvalitatīvus pasākumus attiecībā uz apmācību saturu un inovatīvām, bet efektīvām apmācību metodēm. Tāpat žūrija nevērtēs piemērus, kuri ir komerciāli (piemēram, konkursā nevar piedalīties uzņēmumi, kuri pārdod digitālās apmācību sistēmas).

Žūrija ņems vērā **šādus kritērijus**:

* atbilstība: piemērs ir labā prakse, lai uzlabotu apmācību kvalitāti darba aizsardzības jomā;
* fokuss: piemērs ir par darba vidi vai darba vietu;
* pasākumu prioritāte: prioritāte tiek piešķirta kolektīviem pasākumiem, nevis pasākumiem, kas vērsti uz indivīdu, apmācību kontekstā var ietvert individuālu pieeju nodarbināto izpratnes un zināšanu veicināšanai;
* vadības apņemšanās: augstākā līmeņa vadītāji ir apņēmušies ieviest darba aizsardzības pasākumus, un tas ir skaidri parādīts piemērā;
* īstenošana: pasākumi ir veiksmīgi ieviesti;
* panāktie uzlabojumi/rezultāti: rezultāti liecina par reāliem un pierādāmiem uzlabojumiem apmācību procesā;
* konsultācijas: piemērs liecina par labu sadarbību starp vadību un arodbiedrībām/darbiniekiem;
* darbinieku līdzdalība: piemērs parāda darbinieku vai viņu pārstāvju aktīvu līdzdalību;
* ilgtspēja: piemērs liecina par pasākumu efektivitāti ilgtermiņā;
* normatīvie akti: pasākumam jāatbilst spēkā esošām normatīvo aktu prasībām, bet ideālā gadījumā tam būtu pat jāpārsniedz minimālās prasības;
* pārnesamība: pasākumiem ir jābūt pārnesamiem uz citām darbavietām;
* inovācija: piemērs ir aktuāls/inovatīvs;
* detalizācijas līmenis: informācija ir sniegta pietiekami detalizēti;
* skaidrība: piemērs ir skaidri un vienkārši aprakstīts;
* savlaicīgums: piemēram jābūt nesenam (ne vecākam kā 3 gadi);
* vienprātība: piemērs ir pieņemams visiem žūrijas komisijas locekļiem.

Žūrija patur tiesības no vērtēšanas izslēgt tādu uzņēmumu piemērus, kuri 2024. un 2025. gadā ir sodīti par būtiskiem darba aizsardzības un darba tiesību aktu pārkāpumiem vai kuru teritorijai / ar kuru darbiniekiem noticis smags vai letāls nelaimes gadījums.

|  |  |
| --- | --- |
| **LABAS PRAKSES PIEMĒRS** | |
| **Piemēra nosaukums** |  |
| **Organizācijas nosaukums[[1]](#footnote-1)** |  |
| **Darbinieku skaits** |  |
| **Kontaktpersonas vārds, uzvārds, amats** |  |
| **Tālruņa numurs** |  |
| **E-pasta adrese** |  |
| **PAMATINFORMĀCIJA** | |
|  | |
| **PROBLĒMA / KONSTATĒTIE TRŪKUMI** | |
|  | |
| **RISINĀJUMS/UZLABOJUMS / VEIKTIE PASĀKUMI / KAS TIKA DARĪTS UN KĀ** | |
|  | |
| **SASNIEGTIE REZULTĀTI / VEIKTO PASĀKUMU EFEKTIVITĀTE** | |
|  | |
| **VEIKSMES FAKTORI** | |
|  | |
| **IZMAKSAS/IEGUVUMI (ieskaitot cilvēkresursu, sociālās un saimnieciskās izmaksas un ieguvumus)** |  |
| **Papildu informācija: lūdzu, pievienojiet pielikumu sarakstu / papildu informāciju ar īsiem aprakstiem (piemēram, fotoattēlus un/vai citus materiālus, kas ilustrē labas prakses piemēru, mācību materiālus)** | |

1. Konkursā var piedalīties visu veidu organizācijas, tostarp (bet ne tikai) uzņēmumi, pašvaldības, pilsētu domes, pilsētas utt. Konkursā galvenā uzmanība ir pievērsta “darbavietai” un tajā īstenotajai labajai praksei. [↑](#footnote-ref-1)